CELEX: 32020D0628
Language: et
Date: 2020-05-04 00:00:00
Title: Euroopa Keskpanga otsus (EL) 2020/628, 4. mai 2020, millega muudetakse otsust EKP/2008/17, millega kehtestatakse eurosüsteemi ühishanke raamistik (EKP/2020/27)

8.5.2020   
               
               
                  ET
               
               
                  Euroopa Liidu Teataja
               
               
                  L 146/11
               
            
         EUROOPA KESKPANGA OTSUS (EL) 2020/628,
         4. mai 2020,
         millega muudetakse otsust EKP/2008/17, millega kehtestatakse eurosüsteemi ühishanke raamistik (EKP/2020/27)
         EUROOPA KESKPANGA NÕUKOGU,
         võttes arvesse Euroopa Liidu toimimise lepingut, eelkõige selle artikleid 127 ja 128,
         võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 12.1 koosmõjus artiklitega 3.1, 5, 16 ja 24,
         ning arvestades järgmist:
         
                     (1)
                  
                  
                     Tuginedes kaupade ja teenuste ühishankest saadud positiivsele kogemusele, otsustas EKP nõukogu 26. aprillil 2019 muuta eurosüsteemi hankekoordineerimise talituse (Eurosystem Procurement Coordination Office, EPCO) alaliseks ja jätkata asukoha keskpanga määramist viieks aastaks. Asukoha keskpank on praegu Banque centrale du Luxembourg alates 1. jaanuarist 2020 kuni 31. detsembrini 2024.
                  
               
                     (2)
                  
                  
                     Eurosüsteemi komiteede pädevused, nende eesistujate ametisse nimetamine ja neile sekretariaadi abi andmine on sätestatud otsuse EKP/2004/2 (1) artikli 9 lõikes 9.5, mida on täpsustatud EKP nõukogu otsustega konkreetsete eurosüsteemi komiteede kohta. Seda õigusraamistikku kohaldatakse Euroopa Keskpankade Süsteemi komiteele, kellele antakse eurosüsteemi ühishanke juhtimise pädevus.
                  
               
                     (3)
                  
                  
                     EKP nõukogu kiidab heaks hankekava ja sellele järgneva aasta jooksul on oluline võimaldada ühishanke eeliseid konkreetsetes valdkondades ja nende suhtes ette nähtud piirides.
                  
               
                     (4)
                  
                  
                     Kooskõlas Euroopa Keskpanga suunise (EL) 2015/280 (EKP/2014/44) artikliga 7, (2) peavad struktuurisiseseid trükikodasid kasutavad keskpangad (RKPd) kaaluma kulutõhususe parandamiseks kohaseid koostöövorme, näiteks ühiseid oste. EKP nõukogu nägi 21. novembril 2017 ette võimaluse, mille kohaselt võivad struktuurisiseseid trükikodasid kasutavad RKPd osaleda EPCO kaudu ühishankes, mis lihtsustaks nende koostööd, et täita pangatähtede tootmise avalik-õiguslikku ülesannet parimal viisil. Võrdsete tingimuste tagamiseks keskpanga osaks olevate struktuurisiseste trükikodadega tuleb EPCO kaudu ühishankes osalemine võimaldada ka iseseisvatest juriidilistest isikutest struktuurisisestele trükikodadele, kellel esineb tihe seos keskpangaga.
                  
               
                     (5)
                  
                  
                     Seetõttu tuleb otsust EKP/2008/17 (3) muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsuse EKP/2008/17 muutmine
            Otsust EKP/2008/17 muudetakse järgmiselt:
            
                        1.
                     
                     
                        artikli 1 punkt f asendatakse järgmisega:
                        
                                    „f)
                                 
                                 
                                    „EPCO juhtivkomitee“ – EKP nõukogu asutatud komitee EPCO tegevuse juhtimiseks. EPCO juhtivkomitee koosseisu kuuluvad üks liige igast keskpangast, kes valitakse kõrgetasemelise personali hulgast ning kellel on ekspertteadmised oma asutuse korraldusest ja strateegilistest küsimustest, ja hankeeksperdid. EPCO juhtivkomitee annab EKP juhatuse kaudu aru EKP nõukogule;“;
                                 
                              
                  
                        2.
                     
                     
                        artiklit 3 muudetakse järgmiselt:
                        
                                    a)
                                 
                                 
                                    lõikes 1 lisatakse punkt f:
                                    
                                                „f)
                                             
                                             
                                                toetab keskpanku lepinguhalduses.“;
                                             
                                          
                              
                                    b)
                                 
                                 
                                    lisatakse järgmine lõige 1a:
                                    
                                       „1a.   EPCO asub keskpanga juures. EKP nõukogu määrab asukoha keskpanga viieks aastaks.“;
                                    
                                 
                              
                                    c)
                                 
                                 
                                    lõige 7 asendatakse järgmisega:
                                    
                                       „7.   EPCO juhtivkomitee peab hindama EPCO tegevuse tulemuslikkust ja tõhusust õigeaegselt enne lõikes 1a osutatud viie-aastase perioodi lõppu. Selle hinnangu põhjal ja võttes arvesse muude keskpankade huvi EPCO asukoha osas, hindab EKP nõukogu vajadust teostada valikumenetlus uue asukoha keskpanga valimiseks.“;
                                    
                                 
                              
                  
                        3.
                     
                     
                        artikli 4 lõige 3 asendatakse järgmisega:
                        
                           „3.   Igal aastal esitab EPCO EKP nõukogule heakskiitmiseks ajakohastatud ühishanke menetluste hankekava, osutades juhtivate keskpankade nimed. EPCO-le esitatud ajakohastatud hankekavas võib osutada valdkondadele, mille osas tuleks leida vastavates piirides täiendavaid võimalusi ühishangeteks enne järgmist ajakohastamist. EKP nõukogu teeb hankekava ja selle rakendamise osas otsuse pärast EPCO juhtivkomiteega konsulteerimist.“;
                        
                     
                  
                        4.
                     
                     
                        artikkel 5 asendatakse järgmisega:
                        
                           „Artikkel 5
                           Muude asutuste osalemine
                           
                              1.   EKP nõukogu võib kutsuda EPCO tegevuses ja ühises hankemenetluses osalema keskpanku liikmesriikides, kus eurot pole veel kasutusele võetud, eurosüsteemi keskpankade suhtes kohaldatavatel tingimustel. Lisaks sellele võib EKP nõukogu kutsuda EPCO tegevuses ja ühises hankemenetluses osalema liikmesriikide asutusi, liidu institutsioone ja asutusi või rahvusvahelisi organisatsioone, mille puhul sätestab EKP nõukogu tingimused osalemise kutses. Neid kutseid esitatakse ainult kaupade ja teenuste ühishanke osas, mis vastavad keskpankade ühistele vajadustele, ja kutsutavad üksused ja tingimused on samad, mis kehtivad eurosüsteemi keskpankadele.
                           
                           
                              2.   Ühishangetes võivad osaleda struktuurisiseses trükikojad, mis suunise (EL) 2015/280 (EKP/2014/44) artikli 1 punkti 2 alapunkti b kohaselt on iseseisvad juriidilised isikud ja täidavad selles sättes osutatud kõiki tingimusi, ning neid käsitletakse käesoleva artikli eesmärgil nende liikmesriigi keskpanga osana. Osaleda võib ainult kaupade ja teenuste ühishangetes, mis on vajalikud nende struktuurisiseste trükikodade eurosüsteemi ülesannete teostamiseks.“
                           
                        
                     
                  
         
            Artikkel 2
            Jõustumine
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Frankfurt Maini ääres, 4. mai 2020
            
               
                  EKP president
               
               Christine LAGARDE
            
         
         
            (1)  Otsus EKP/2004/2, 19. veebruar 2004, millega võetakse vastu Euroopa Keskpanga kodukord (ELT L 80, 18.3.2004, lk 33).
         
            (2)  Euroopa Keskpanga suunis (EL) 2015/280, 13. november 2014, eurosüsteemi tootmis- ja hankesüsteemi asutamise kohta (EKP/2014/44) (ELT L 47, 20.2.2015, lk 29).
         
            (3)  Otsus EKP/2008/17, 17. november 2008, millega kehtestatakse eurosüsteemi ühishanke raamistik (ELT L 319, 29.11.2008, lk 76).